మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
పూజారులపై ద్వేషం.. దొంగగా మారిన రచయిత కులశేఖర్
వందకుపైగా సినిమాలకు గేయ రచయితగా పనిచేసి, ఎన్నో సూపర్‌హిట్ పాటలను అందించిన కులశేఖర్ ఇప్పుడు ఓ దొంగగా మారి పోలీసులకు చిక్కాడు.
Samayam Telugu | Updated:
Oct 29, 2018, 09:54AM IST
ఓ ఆలయ పూజారి బ్యాగును దొంగిలించిన కేసులో ప్రముఖ సినీ గేయ రచయిత కులశేఖర్‌ను పోలీసులు అరెస్టు చేశారు. చిత్రం, నువ్వు-నేను, మనసంతా నువ్వే లాంటి సూపర్‌హిట్ చిత్రాలకు పాటల రచయితగా పనిచేసిన కులశేఖర్ స్వస్థలం సింహాచలం. తిరుమల పల్లెర్లమూడి కులశేఖర్‌(47) హైదరాబాద్‌ మోతీనగర్‌లో ఓ ఇంట్లో అద్దెకు ఉంటున్నాడు. మూడు రోజుల కిందట ఆర్బీఐ క్వార్టర్స్‌ సమీపంలో మాతా దేవాలయం పూజారి బ్యాగు దొంగిలించాడు. ఆదివారం శ్రీనగర్‌కాలనీలోని ఓ ఆలయం వద్ద అనుమానాస్పదంగా తిరుగుతుండగా అతడిని బంజారాహిల్స్ పోలీసులు అదుపులోకి తీసుకున్నారు. కులశేఖర్ నుంచి రూ.50వేల విలువైన 10 మొబైల్స్, రూ.45వేల విలువచేసే బ్యాగులు, క్రెడిట్‌, డెబిట్‌ కార్డులు, తాళంచెవులు స్వాధీనం చేసుకున్నారు. నిందితుడ్ని కోర్టులో హాజరుపరిచి రిమాండుకు తరలించినట్టు పోలీసులు తెలిపారు.
వందకు పైగా సినిమాలకు పాటల రచయితగా పనిచేసిన కులశేఖర్‌, చెడు వ్యసనాలకు బానిసై కొన్నేళ్లుగా చిత్ర పరిశ్రమకు దూరమయ్యాడు. కుటుంబ సభ్యులతోనూ కూడా దూరంగా ఉన్నాడు. రెండేళ్ల కిందట కాకినాడలోని ఆంజనేయస్వామి గుడిలో శఠగోపం చోరీ చేశాడు. ఆ కేసుకు సంబంధించి రాజమండ్రి జైలులో ఆరు నెలలపాటు శిక్షను అనుభవించాడు. ఓ సినిమాలో కులశేఖర్‌ రాసిన పాట పూజారులను కించపరిచేలా ఉందని ఆ సామాజికవర్గం అతన్ని వెలివేసింది. దీంతో బ్రాహ్మణులపై ద్వేషం పెంచుకున్న కులశేఖర్‌, పూజారులను, ఆలయాలను లక్ష్యంగా చేసుకొని దొంగతనాలకు పాల్పడుతున్నాడు.
కాకినాడలోని శ్రీబాలాత్రిపుర సుందరి ఆలయానికి 2013 అక్టోబరు 24న వెళ్లిన కులశేఖర్‌, ప్రత్యేక పూజలు నిర్వహించిన తర్వాత అమ్మవారి శఠ గోపరాన్ని అపహరించారంటూ పోలీసులు కేసు నమోదు చేశారు. కులశేఖర్‌ దొంగతనం చేసినట్టు నిర్ధరణ కావడంతో కాకినాడ అయిదో జేఎఫ్సీ జడ్జి ఆరు నెలలు జైలు శిక్ష విధిస్తూ తీర్పు నిచ్చారు.